Predkladacia správa
Národný zoznam navrhovaných chránených vtáčích území predkladá Ministerstvo životného prostredia Slovenskej republiky (ďalej len „ministerstvo“) na rokovanie vlády SR na základe plánu práce vlády na rok 2003.
Podľa § 26 ods. 2 zákona č. 543/2002 Z. z. o ochrane prírody a krajiny (ďalej len „zákon o ochrane prírody“) ministerstvo obstaráva národný zoznam navrhovaných chránených vtáčích území, ktorý schvaľuje vláda uznesením a následne ho zasiela Európskej komisii. Obsah národného zoznamu navrhovaných chránených vtáčích území ustanovuje § 26 ods. 3 zákona o ochrane prírody, ktorý zároveň ukladá ministerstvu uverejniť zoznam vo vestníku ministerstva.
Chránené vtáčie územia sú novou kategóriou chráneného územia zavedenou do národného právneho systému v súvislosti s transpozíciou smernice Rady č. 79/409/EHS o ochrane voľne žijúceho vtáctva, ktorá za jediné a najdôležitejšie kritérium výberu lokalít považuje vedecké – ornitologické kritériá. Slovenská republika, obdobne ako členské štáty EÚ a väčšina kandidátskych štátov úzko spolupracovala pri spracovaní návrhu národného zoznamu chránených vtáčích území s mimovládnou organizáciou Spoločnosťou na ochranu vtáctva na Slovensku (partnerská organizácia BirdLife International). Experti EÚ, zástupcovia Európskej komisie a zástupcovia BirdLife International vypracovali v roku 1989 kritériá na určenie lokalít významných na ochranu vtáctva v EÚ nazvané Významné vtáčie územia – Important Bird Areas (ďalej len „IBAs“). Významné vtáčie územia navrhnuté na základe týchto kritérií sa stali základným podkladom pre vyhlasovanie chránených vtáčích území, tak v členských štátoch EÚ, ako aj v kandidujúcich štátoch.
Samotný národný zoznam navrhovaných chránených vtáčích území nebude mať dopad na verejné financie a obyvateľov a zamestnanosť. Predpokladaný dopad návrhu národného zoznamu chránených vtáčích území sa dá očakávať na hospodárenie podnikateľskej sféry a iných právnických osôb. Vyplýva to z § 26 ods. 4 zákona o ochrane prírody, v ktorého zmysle sa odo dňa schválenia tohto zoznamu navrhnuté chránené vtáčie územie pri posudzovaní vplyvov akejkoľvek činnosti na životné prostredie podľa zákona NR SR č. 127/1994 Z. z. o posudzovaní vplyvov na životné prostredie v znení neskorších predpisov, považuje za vyhlásené chránené vtáčie územie. Dopad predstavujú finančné prostriedky vynaložené na spracovanie príslušnej dokumentácie vyplývajúcej zo zákona NR SR č. 127/1994 Z. z. Na druhej strane je však potrebné uviesť, že povinnosť posudzovania vplyvov činnosti uskutočňovaných v navrhovaných chránených vtáčích územiach v súlade so zákonom NR SR č.127/1994 Z. z. bude mať pozitívny dopad na životné prostredie v uvedených lokalitách.
Vzhľadom na prísne vedecké kritériá výberu, možnosť doplnenia nenavrhnutej lokality samotnou Európskou komisiou, nemôže byť dopad na štátny rozpočet rozhodujúcim kritériom pri schvaľovaní návrhu národného zoznamu chránených vtáčích území.
Po schválení národného zoznamu navrhovaných vtáčích území, vyhlási ministerstvo v súlade s § 26 ods. 6 zákona o ochrane prírody jednotlivé lokality za chránené vtáčie územia všeobecne záväzným právnym predpisom – vyhláškou ministerstva. Vo vyhláške ministerstvo ustanoví vymedzenie hraníc chráneného vtáčieho územia a zoznam činností vrátane ich časového a miestneho obmedzenia, ktoré môžu mať negatívny vplyv na predmet jeho ochrany. Súčasťou vyhlášky bude aj podrobný dopad vyhlásenej ochrany na verejné financie, obyvateľov, hospodárenie podnikateľskej sféry, iných právnických osôb, životné prostredie a zamestnanosť.
K materiálu nebola v rámci medzirezortného pripomienkového konania vznesená hromadná pripomienka verejnosti. Materiál nebol predmetom rokovania žiadnych poradných orgánov vlády SR.